Gianluca Comotto

Gianluca Comotto (Ivrèja, 16 otóber dël 1978) a l'é 'n fotbaleur piemontèis che a gieuga coma difensor.

 Cariera 
Chërsù ant la squadra dij giovo dl'Ivrèja, a gieuga soa prima partìa ant la prima squadra groson dël 1994-95 an Serie D, ann anté che a fa 22 partìe an marcand na grija; l'ann dòp a l'é a Biela andoa a gieuga 30 partìe e a vagna lë scudèt ëd j'amateur ant la final contra l'Astrea Roma. L'ann dòp a riva al Turin anté che a fa 4 aparission dël 1997-98 con na grija antramentre che dël 1998-99 soe partìe a son 8.
Dël 1999-2000 a gieuga ant ël Vicensa e a compagna la squadra a la promossion an Serie A; al prim d'otóber dël 2000 a gieuga soa prima partìa an Serie A (Milan-Vicensa 2-0) e col ann a marca 3 grije an 25 partìe.

Tornà al Turin pen-a ruvà an Serie A (2001-02), a gieuga 27 vire e a marca 2 grije antramentre che l'ann dòp la squadra a ven degradà an Serie B dòp ël pès campionà 'd soa stòria.

Dël 2003-04 a gieuga ant la Fiorentina e peui ant la Reggina ma dòp na stagion a torna sùbit al Tòr andoa a peul selebré la promossion an Serie A.

Për ij problema econòmich ëd la società granata a l'é vendù a la Roma e amprëstà a l'Ascoli an Serie A (31 partìe e 2 grije). Na stagion dòp la Roma a lo vend torna al Turin.

Al 3 dë dzémber dël 2006, di dël sentenari dël Turin, ant la partìa contra l'Émpoli, a fa cadò dla vitòria ai granata an marcand na fiamenga grija con un tir fàit da fòra dl'àrea.
Dël 2007-08 a dventa capitani ma as fa mal a 'n ginoj e a gieuga nomach 23 partìe e a marca na grija.

Al 5 ëd luj a l'é vendù a la Fiorentina për 4,5 milion d'euro. Soa prima partìa a l'é al 21 dë stèmber dël 2008: Fiorentina-Bològna (1-0).

Comotto, Gianluca